Diari Oficial de la Generalitat Valenciana


Sumari del DOGV 6468, del 25-02-2011 (2011/2204)

RESOLUCIÓ de 14 de febrer de 2011, del conseller de Medi Ambient, Aigua, Urbanisme i Habitatge, per la qual s'aprova el Pla de prevenció d'incendis forestals del Parc Natural de la Tinença de Benifassà.
----------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6468

Data del DOGV
:   25-02-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/2204


Data del document
:   14-02-2011

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Resolució

Anàlisi jurídica

 Descriptors 

:   * incendi
    * programa d'actuació
    * reserva natural
    * legislació
    * lluita contra incendis

RESOLUCIÓ de 14 de febrer de 2011, del conseller de Medi Ambient, Aigua, Urbanisme i Habitatge, per la qual s'aprova el Pla de prevenció d'incendis forestals del Parc Natural de la Tinença de Benifassà. [2011/2204]  
La xarxa d'espais naturals ha sigut sempre un objectiu prioritari de totes les actuacions de prevenció d'incendis forestals desenvolupades per la Generalitat, prioritat que s'ha manifestat tant en les figures de planificació com en les d'actuació.  
No obstant això, els espais naturals, per les seues característiques, requereixen figures pròpies d'ordenació sectorial, tant en matèria ambiental general com, en aquest cas, en prevenció incendis forestals.  
Conscients d'aquesta necessitat, i d'acord amb el que estableix l'article 58 del text normatiu del Pla d'ordenació dels recursos naturals de la Tinença de Benifassà, aprovat pel Decret 57/2006, de 28 d'abril, del Consell, des de la Direcció General de Gestió del Medi Natural s'ha impulsat l'elaboració del Pla de prevenció d'incendis forestals del Parc Natural de la Tinença de Benifassà.  
La directriu bàsica seguida en la redacció ha sigut l'adaptació de les directrius generals de prevenció d'incendis forestals a les característiques específiques i singulars del Parc de la Tinença de Benifassà, i en especial a la importància dels seus hàbitats forestals.  
El pla, que ha estat sotmés a informació pública durant els mesos de novembre i desembre de 2010 i gener de 2011, i va ser remés per a la seua consideració a les entitats locals i associacions més representatives de l'àmbit de l'espai natural, disposa de l'informe positiu del Servei de Parcs Naturals.  
D'acord amb l'anterior, i a proposta de la directora general de Gestió de Medi Natural, resolc:  
Article 1. Aprovació del pla i contingut  
Aprovar el Pla de prevenció d'incendis forestals del Parc Natural de la Tinença de Benifassà com a document director en la matèria en l'àmbit del parc.  
El pla està estructurat en quatre blocs:   
1. Anàlisi i diagnòstic: inclou informació detallada dels incendis ocorreguts en l'àmbit. Anàlisi de risc d'acord amb paràmetres físics i antròpics i diagnòstic de la situació actual.  
2. Pla d'actuacions per a la prevenció de la iniciació de les causes d'incendis: inclou mesures normatives, de conciliació, difusió i de vigilància.  
3. Pla d'actuacions per a la prevenció de la propagació: inclou xarxes d'àrees tallafocs, xarxa viària forestal i xarxa hídrica.  
4. Memòria economicofinancera.  
Així mateix, disposa d'una referència cartogràfica completa dels diferents aspectes tractats en els blocs anteriors.  
Tots els documents que componen el pla, elaborats per a una major operativitat exclusivament en format digital, són accessibles a través de la pàgina web de la Conselleria de Medi, Ambient, Aigua, Urbanisme i Habitatge.  
Article 2. Autorització per al desenvolupament i l'execució  
Es faculta la directora general competent en prevenció d'incendis forestals i en gestió d'espais naturals perquè, en l'àmbit de les seues atribucions, dicte les disposicions i adopte les mesures necessàries per al desenvolupament i el foment del pla.  
Article 3. Caràcter subsidiari  
El contingut d'aquest Pla de prevenció d'incendis forestals del Parc Natural de la Tinença de Benifassà constitueix la directriu tècnica en aquesta matèria en l'àmbit del parc, sense perjudici del que s'estableix en el marc legislatiu propi, en concret el Decret 57/2006, de 28 de abril, del Consell, pel qual s'aprova el Pla d'ordenació dels recursos naturals de la Tinença de Benifassà (DOCV núm. 5232, de 5 de maig de 2006), com de la normativa general de prevenció d'incendis forestals.  
Contra aquesta resolució, que entrarà en vigor l'endemà de la publicació en el Diari Oficial de la Comunitat Valenciana, les persones interessades poden interposar recurs contenciós administratiu en el termini de dos mesos comptadors des de l'endemà de la publicació, davant de la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que disposen l'article 10 i concordants de la Llei reguladora de la jurisdicció contenciosa administrativa.  
Tot això sense perjudici d'interposar recurs potestatiu de reposició davant del conseller de Medi Ambient, Aigua, Urbanisme i Habitatge en el termini d'un mes des de l'endemà de la publicació en el Diari Oficial de la Comunitat Valenciana, d'acord amb el que disposen els articles 116 i 117 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999, de 13 de gener.  
València, 14 de febrer de 2011.- El conseller de Medi Ambient, Aigua, Urbanisme i Habitatge, i vicepresident tercer del Consell: Juan Gabriel Cotino Ferrer.